tartuNLP/wikipedia-smugri-20251201 huggingface dataset:
Per Deberitz

Per Deberitz (1880 – 1945) oli norjalainen taidemaalari, joka oli etenkin värityksen osalta yksi maansa ekspressionistisen maalauksen huomattavammista edustajista. Hän maalasi varsinkin maisemia ja alastonkuvia. Hän oli Zahrtmannin ja Matissen oppilas. Ateneumissa on hänen maalauksensa "Poikia uimassa" (1914).
Scott Baio

Scott Vincent James Baio (s. 22. syyskuuta 1960 New York) on yhdysvaltalainen näyttelijä. Hänet tunnetaan muun muassa komediasarjasta "Onnen päivät" roolistaan Chachi Arcola, josta hän sai Young Artist -palkinnon
Notting Hill

Notting Hill on trendikkäänä ja kalliina tunnettu kaupunginosa läntisessä Lontoossa Kensington and Chelsean alueella.
Notting Hillin nimen etymologiasta ei ole selvyyttä. Vuodelta 1356 nimestä on säilynyt kirjattuna muoto ”Knottynghull”. 1800-luvun keskivaiheilla aluetta alettiin kehittää ja sinne rakennettiin tyylikkäitä kaupunkitaloja. Ajan myötä Notting Hill kuitenkin rappeutui, ja 1950-luvulla se oli Karibialta, erityisesti Trinidadista, tulleiden maahanmuuttajien suosiossa. Vuonna 1958 eri väestöryhmien ristiriidat kärjistyivät asuntopulasta kärsivässä kaupunginosassa nelipäiväisiksi mellakoiksi. Karibialta muuttaneiden perua on myös 1960-luvulta vuosittain elokuussa järjestetty katufestivaali Notting Hill Carnival.
1960-luvulla Notting Hillin kurssi alkoi kääntyä, kun taiteilijat ja muu kulttuuriväki kiinnostuivat kaupunginosasta. Kiinteistöjen hinnat kohosivat varsinkin 1980-luvun nousukaudella.
Takajeejee

”Takajeejee” on neljäs single suomalaisen rap-duo JVG:n neljänneltä studioalbumilta "247365". Single julkaistiin 9. syyskuuta 2015. Kappaleella on mukana Evelina. Kappaleen ovat säveltäneet MGI, Robin Wrede, Jarkko Ehnqvist sekä Matias Keskiruokanen ja sanoittaneet JVG, Evelina, MGI, Jarkko Ehnqvist sekä S. Pirhonen. Kappaleen nimi on puhekielinen termi takatukalle.
”Takajeejee” sijoittui Suomen virallisen listan singlelistalla parhaimmillaan toiseksi ja latauslistalla ensimmäiseksi. Molemmat sijoitukset tulivat ensimmäisellä listaviikolla 38/2015. Yhteensä listaviikkoja kertyi singlelistalla seitsemän ja latauslistalla kuusi.
Kappaleeseen julkaistiin Mika Tervosen ohjaama musiikkivideo 25. syyskuuta 2015 YouTube-videopalvelussa, jossa sitä on katsottu 2,5 miljoonaa kertaa. Videon teema on kotibileet, ja videolla esiintyvät muun muassa Rosa-Maria Ryyti, Sofia Ruusila-Nousiainen, Sara Sieppi, Sabina Särkkä, Reino Nordin, Mikael Gabriel, Gracias ja Siim Liivik.
Kosovon itsenäisyysjulistus 2008

Kosovon itsenäisyysjulistusta Serbiasta edelsivät Kosovon sota, Jugoslavian pommitukset ja kansainvälisten joukkojen valvontaoperaatiot Kosovossa. Jugoslavian pommitusten jälkeen Kosovo oli käytännössä siirtynyt pois Serbian hallinnasta. Kosovon albaanien ja serbien välillä käytiin neuvotteluja Kosovon asemasta. Neuvottelut osoittautuivat tuloksettomiksi, kun osapuolet eivät päässeet yhteisymmärrykseen Kosovon tulevaisuudesta. Kosovo julistautui yksipuolisesti itsenäiseksi Serbiasta 17. helmikuuta 2008. Kosovon itsenäisyysjulistus annettiin Kosovon parlamentissa pääministeri Hashim Thaçin, parlamentin puheenjohtaja Jakup Krasniqin ja presidentti Fatmir Sejdiun läsnä ollessa. Sopimus noudatti Martti Ahtisaaren suunnitelmaa. 
Kansainvälinen reaktio.
Kosovon itsenäistymiseen on suhtauduttu vaihtelevasti. Toisaalta monet maat ovat tunnustaneet itsenäisyyden ja olleet sitä mieltä, että Serbia menetti moraalisen oikeuden Kosovon hallintaan albaaneihin kohdistettujen sotarikosten myötä. Toisaalta monet ovat pelänneet, että Kosovon itsenäistyminen rohkaisisi separatistisia ryhmiä heidän omissa maissaan. Thaçi piti Kosovon itsenäistymistä entisen Jugoslavian hajoamisen viimeisenä vaiheena. Muun muassa Yhdysvallat, Ranska, Iso-Britannia ja Saksa tunnustivat Kosovon itsenäisyyden ensimmäisinä. Serbia ja Venäjä tuomitsivat itsenäisyysjulistuksen. Serbia on vannonut, ettei se koskaan tulisi tunnustamaan Kosovon itsenäisyyttä. Venäjä väitti, että Kosovon itsenäisyysjulistus rikkoi YK:n vuoden 1999 päätöslauselmaa ja vei asian turvallisuusneuvostoon. Turvallisuusneuvosto vahvisti myöhemmin Kosovon itsenäisyyden lailliseksi. Kiina on ilmaissut pelkäävänsä Kosovon itsenäisyyden heikentävän vakautta Balkanilla. Kosovon ulkoministeriön mukaan Kosovon itsenäisyyden oli tunnustanut vuoteen 2015 mennessä 108 maata.
Serbian ja Pohjois-Kosovon mellakat.
Itsenäisyysjulistuksen tultua julki puhkesi Serbiassa ja Kosovossa vakavia mellakoita. Kosovon serbit ottivat yhteen poliisin kanssa ja sytyttivät tuleen muun muassa poliisiasemia. Yhdysvaltain suurlähetystö tuhopoltettiin Serbiassa. Naton joukot sulkivat Kosovon pohjoisrajan väkivaltaisuuksien takia. Pohjois-Kosovon serbit eivät ole tunnustaneet Kosovon albaanihallintoa ja Mitrovica on pysynyt jakautuneena kaupunkina.
Ennen tätä hetkeä

Ennen tätä hetkeä on suomalaisen a cappella -yhtye Club for Fiven 23. lokakuuta 2015 julkaistu seitsemäs studioalbumi. Albumi on ensimmäinen uusia kappaleita sisältävä albumi yhtyeeltä sitten vuonna 2006 julkaistun "Uni"-albumin. Albumi menestyi heikosti verrattuna yhtyeen aiempiin albumeihin; se oli Suomen virallisella albumilistalla vain kolme viikkoa ja sen paras sijoitus oli ensimmäisen viikon 45. sija.
Albumin ensimmäinen single ”Äitien äidit” julkaistiin 4. syyskuuta 2015. Samana päivänä siitä julkaistiin myös musiikkivideo. Joulukuussa 2015 julkaistiin Jyri Sariolan ohjaama musiikkivideo kappaleesta ”Lumineito”.
Teseney

Teseney tai Tesseney (tigrinjaksi ተሰነይ) on kaupunki ja alialue Eritrean Gash-Barkan alueen (Zoba Gash-Barka) länsiosassa. Teseney sijaitsee linnuntietä noin 247 kilometriä pääkaupunki Asmarasta länteen, 101 kilometriä (maanteitse 119 km) aluekeskus Barentusta länteen sekä noin 24 kilometriä (maanteitse 45 km) Sudanin rajalta itään.
Väkiluvuksi laskettiin 2 531 (vuonna 1984) ja arvioitiin 15 327 asukasta (1997).
Gashjoen varrella sijaitsevasta kylästä kehittyi kaupunki Italian siirtomaa-aikana (1890–1941). 1900-luvun alussa Teseneyn kylästä muodostui läheisen Ali Ghinderin puuvillan viljelyalueen hallinnollinen keskus. Italialaishallinnon "residenza" asettui sinne vuoden 1928 jälkeen, samoin kuin SIA-puuvillayhtiön toimistot, sairaala, hotelleja, siirtomaahallinnon maanviljelyhankkeita palvelevia autotalleja ja -korjaamoja. Seudulle tuli eritrealaisia työntekijöitä sekä maahanmuuttajia Etiopiasta ja Sudanista. Vuonna 1938 asukasluku oli jo 1800. Puunvillan viljely laajeni samoin kuin kauppa Sudanin kanssa 1940-luvun loppupuolelta lähtien. Vuonna 1962 väkiluku oli jo 12 000.
Tesseneihin kohdistui useita Eritrean vapautusrintaman (EFL) iskuja; EFL otti kaupungin haltuunsa toukokuussa 1977 ja piti sitä hallussaan runsaan vuoden heinäkuulle 1978, jolloin Etiopian Derg valtasi kaupungin. Monet asukkaista pakenivat. Derg perusti kaupunkiin 3 000 hengen varuskunnan, jossa oli lyhyt lentokenttä ja sairaala. Jopa 1 200 henkeä menehtyi tai joutui vangeiksi Eritrean kansan vapautusrintaman (EPLF) vapauttaessa kaupungin 15. tammikuuta 1984. Väestön enemmistö pakeni raskaita taisteluja ja Etiopian ilmaiskuja Kassalaan. EPFL vetäytyi kaupungista elokuussa 1985 ja kaupunki joutui jälleen Dergin haltuun maaliskuuhun 1988 saakka, jolloin etiopialaiset vetäytyivät Afabetissä kärsityn tappion jälkeen. Taistelujen jälkeen pääosa kaupungista oli raunioina vuonna 1991. Kaupankäynnin elvyttyä Sudanin kanssa alkoi hotellien ja kauppojen uudelleenrakentaminen; Eritrean hallitus kehitti Ali Ghiderin puuvillatuotantoa uudelleen. Kiitotie, kaupungin perusrakenteet ja julkiset rakennukset kunnostettiin. Vuonna 1995 väkiluku oli palautunut 5 000 henkeen. Toukokuussa 2000, osana "rajasodan kolmatta kierrosta", Etiopian sotavoimat vyöryivät uudelleen kaupunkiin. Useimmat siviilit pakenivat Sudanin puolelle. Heistä monet palasivat tulitauon jälkeen.
Nykyisin kaupungin elämä on Sudanin rajakaupan ja salakuljettajien vilkastuttama. Monet etniset ryhmät kohtaavat kaupungin markkinoilla.
Latela

Latela on maaliskuussa 2013 Yle TV2-kanavalla alkanut tositelevisiosarja, jossa seurataan autoharrastajaporukan arkea.
Jäsenet.
Latela Senior
Latela Junior
Ensimmäinen tuotantokausi.
Ensimmäinen tuotantokausi alkoi Yle TV2 -kanavalla 25. maaliskuuta 2013.
Toinen tuotantokausi.
Toinen tuotantokausi alkoi 16. huhtikuuta 2014.
Kolmas tuotantokausi.
Kolmas tuotantokausi alkoi 11. toukokuuta 2015. Teemana oli rakentaa peltoautot Heikki Silvennoiselle ja Ville Myllyrinteelle, joilla molemmat tiimit kisaavat toisiaan vastaan.
Neljäs tuotantokausi.
Neljäs tuotantokausi alkoi 25. elokuuta 2016. Kauden 10 jaksoa julkaistiin Yle Areenassa 1.8.2016.
Latelat kunnostavat tilaustyönä osiin puretun Ford Mustang 1967 uuteen uskoon. Palkintona tehtävästä on matka Amerikkaan, mutta urakka osoittautuu paljon odotettua suuremmaksi.
Viides tuotantokausi.
Viidennen tuotantokauden kuvaukset olivat kesällä 2017. Kausi, jossa on 10 jaksoa julkaistiin 16. heinäkuuta 2018 Yle Areenassa. Tämä oli viimeinen Filmaattiset Oy:n kanssa tehty tuotanto.
Huttunen tekee Ford Taunusta tulisella kiireellä Taunusten kokoontumisajoihin. Lisäksi ulkomaan reissu vie pojat autolla Albaniaan.
Kuudes tuotantokausi - Latela 6.0.
Kuudennen tuotantokauden 10 jaksoa julkaistiin keväällä 2021 Discovery+-palvelussa. Tuotantokauden ohjasi Lauri Huttunen itse.
"Possunokka" Transitista 1974 tehdään tultasyöksevä hirmu, joka pääsee esiintymään saksalaisen Scooter-yhtyeen videolle. Myös offroad-autoa tehdään sekä seniori- että junioritallissa.
Seitsemäs tuotantokausi - Latela 2022.
Seitsemäs tuontantokausi julkaistiin 7.9.2022 Discovery+-palvelussa.
Huttunen on ryhtynyt yrittäjäksi. Transitin ja Letukan risteytystä, Autot-elokuvan Martti-autoa tehdään Seinäjoen Ideaparkiin. Luvassa on myös Alfa Romeoitten laittoa kahden kilpailevan tallin välillä sekä Italian reissu.
Ivan Bukavšin

Ivan Bukavšin (3. toukokuuta 1995 – 12. tammikuuta 2016) oli venäläinen shakinpelaaja. Hän voitti Euroopan juniorimestaruuden alle 12-vuotiaana, alle 14-vuotiaana ja alle 16-vuotiaana. Vuonna 2011 hän sai suurmestarin tittelin.
Bukavšin voitti joulukuussa 2015, kuukautta ennen kuolemaansa, arvostetun Venäjän cupin.
Bukavšin kuoli äkillisesti aivoverenvuotoon.
Tides (Ronyan albumi)

Tides on suomalaislaulaja Ronyan toinen studioalbumi, joka julkaistiin 29. lokakuuta 2015. Albumia ei julkaistu lainkaan fyysisenä myytävää versiota, vaan se on saatavilla vain digitaalisessa muodossa. Albumi ei ole sijoittunut Suomen viralliselle albumilistalle.
"Tides" valittiin sekä Radio Helsingin ja Helsingin Sanomien Nyt.fi:n sekä YleX:n viikon albumiksi.
Albumin ensimmäinen single ”Flame” julkaistiin jo vuoden 2014 helmikuussa. Saman vuoden lopulla julkaistiin single ”Work Harder”, joka nousi parhaimmillaan 54. soitetuimmaksi radiokappaleeksi Suomessa. Vuoden 2015 elokuussa ja lokakuussa julkaistiin vielä singlet ”Great Escape” ja ”GTFO”.
Arviot.
Viikon albumikseen "Tidesin" valinnut Radio Helsinki sanoi albumin olevan yksi vuoden 2015 ”urbaanin popin helmistä” ja ennusti Ronyasta tulevan albumin myöstä kan­sain­vä­li­ses­ti me­nes­ty­vä ar­tis­ti. Myös YleX:n Viikon albumi -artikkelissa albumin kehuttiin olevan ”tyylikästä, kokeilevaa ja yksinkertaisesti hyvää popmusiikkia”.
Madaya

Madaya () on pikkukaupunki ja piiri Syyrian pääkaupunkia ympäröivän Rif Dimašqin maakunnan Az-Zabadanin piirikunnassa, Damaskoksen länsipuolisella maaseutualueella. Madaya sijaitsee vuoristolaakson reunalla noin 1130–1400 metriä merenpinnasta, linnuntietä noin 27 kilometriä Damaskoksen keskustasta luoteeseen; kaupunkien välillä on vuoristoa.
Vuoden 2004 väestönlaskennassa Madayan kaupunkiin kirjattiin 9 371 asukasta ja koko Madayan piiriin 13 692. Madaya on käytännössä piirikuntakeskus Az-Zabadanin (Zabadanin) kaupungin (26 285 as., 2004) eteläreunassa kiinni oleva pikkukaupunki. Koko Az-Zabadanin piirikunnassa asukkaita oli yhteensä 105 342.
Syyrian sisällissodan aikana raportoitiin vuodenvaihteessa 2015–2016 jo 23 ihmisen kuolemisesta nälkään pelkästään Lääkärit ilman rajoja -järjestön klinikalla Madayassa joulukuun 1. päivän 2015 jälkeen. Kuolleista kuusi oli alle vuoden ikäisiä vauvoja. Monien raportoitiin menehtyneen myös miinoihin Syyrian armeijan pitkällisen, heinäkuussa 2015 alkaneen piirityksen seurauksena. Vuoden 2016 alussa Syyrian hallituksen joukkojen piirittämien Madayan ja Az-Zabadanin kaupunkien alueella kerrottiin olevan yhteensä noin 40 000 asukasta. Heistä 20 000 raportoitiin nälkiintyneen piiritystilanteessa. Az-Zabdanin rakennuskannasta suuren osan kerrottiin tuhoutuneen taisteluissa. Madayaa pidetään hallituksen vastaisten oppositiotaistelijoiden tukialueena, jossa myös libanonilaisen Hizbollah-järjestön taistelijat ovat toimineet. Syyrian armeija ei ollut sallinut lokakuun 18. päivän jälkeen ruokakuljetuksien lähettämistä kaupunkiin eikä ihmisten poistua piiritetyltä alueelta. Joulukuun 7. päivänä 2015 kaupungin asukkaat aloittivat tilanteestaan kertovan kampanjan Facebookissa, ja nälkiintyneet asukkaat järjestivät myöhemmin myös julkisen mielenosoituksen tietoisuuden lisäämiseksi ja avun pikaiseksi saamiseksi. Joulukuun 2015 lopulla Punaisen puolikuun humanitaarisen evakuointi- ja ruokakuljetuksen raportoitiin päästettävän lopulta kaupunkiin. Tammikuussa 2016 raportoitiin myös, että YK:n sotarikostutkijat aloittivat tiedonkeruun mahdollisista sotarikoksista piirityksen aikana. Syyriassa raportoitiin olevan vuoden 2016 alussa yhteensä 15 Mayadan-Zabadaninin tilannetta muistuttavaa piiritysaluetta, joissa oli yhteensä 400 000 asukasta kiireellisen hätaavun tarpeessa. 
Huhtikuussa 2017 tuhannet paikalliset evakuoitiin Idlibin maakuntaan osana hallituksen ja kapinallisten välistä niin sanottua neljän kaupungin sopimusta.
HMS Egmont (1768)

HMS Egmont oli Britannian kuninkaallisen laivaston vuonna 1768 vesillelaskettu 74-tykkinen kolmannen luokan linjalaiva.
Valmistus.
Sir Thomas Sladen suunnittelema alus tilattiin 6. kesäkuuta 1765 Deptfordin telakalta, jossa sen rakentamisesta vastasi Adam Hayes. Sen köli laskettiin lokakuussa 1766 ja alus laskettiin vesille 29. elokuuta 1768. Se valmistui 16. lokakuuta, jolloin aluksen valmistuskustannukset varustettuna olivat 31 097 puntaa kaksitoista shillinkiä ja yhdeksän pennyä.
Aluksen aseistuksena oli 28 tykkiä kummallakin tykkikannella, joista alemmalla oli 32 naulan ja ylemmällä 18 naulan tykit. Lisäksi puolikannella oli neljätoista ja etukannella neljä 9 naulan tykkiä. Vuosina 1782-1792 aluksella oli tykkikansilla 28 karronadia siten, että alemmalla 68 naulan ja ylemmällä 42 naulan. Lisäksi puoli- ja etukansilla oli yhteensä kaksitoista 24 naulan karronadia.
Palvelus.
Alus osallistui 14. helmikuuta 1797 Cabo de São Vicenten taisteluun.
Alus romutettiin Chathamissa vuonna 1799.
Bubba

Bubba on yleinen lempinimi miehille Etelä-Yhdysvalloissa. Se on johdettu veljeä tarkoittavasta sanasta "brother", mutta lempinimeä käytetään myös ystävistä. 1800-luvulla nimi oli suosittu afroamerikkalaisten keskuudessa, jolloin nimen muoto "Bubbuh" oli johdettu gullah-kielestä. 2000-luvulla nimellä on myös stereotyyppisesti viitattu ”kouluttamattomiin valkoisiin etelävaltojen miehiin”, ja sen synonyymiksi on mainittu punaniska.
Bubba on yhtenevä saksan kielen sanaan "bube", joka tarkoittaa poikaa.
Punaniska

Punaniska () tarkoitti alkujaan työväenluokkaan kuuluvaa valkoihoista maalaismiestä Etelä-Yhdysvalloissa. 
Vuoteen 1975 mennessä termi on laajentunut alkuperäisestä merkityksestään, ja sittemmin sillä on viitattu myös ”kiihkoilevaan ja moukkamaiseen, äärivanhoilliseen henkilöön”. Termiä on käytetty myös haukkumasanana valkoisista maalais- ja työväenluokkaisista miehistä, joita edistykselliset kaupunkilaiset eivät pidä tarpeeksi liberaaleina. Samaan aikaan jotkut eteläyhdysvaltalaiset ovat ottaneet termin omaan käyttöönsä ja samastuvat siihen ylpeinä.
Petäjälampi (Kihniö)

Petäjälampi on Pirkanmaalla Kihniössä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Petäjälampi on osa Nerkoonjärven valuma-aluetta.
Maantietoa.
Lammen pituus on 800 metriä, leveys 200 metriä ja sen pinta-ala on 11 hehtaaria. Se sijaitsee Petäjänevalla Monganmaiden ja Petäjävuoren välissä. Siihen on yhdistetty kahdeksan suo-ojaa ja sen eteläpäässä sijaitsee Kirjasnevan turvetuotantoalueen reuna turvavälin etäisyydellä. Kaksi suo-ojista virtaa luoteeseen, missä sijaitsee Petäjänevan suo-ojien laskuoja, joka yhtyy kahden kilometrin jälkeen Vähä Korpijärven laskuojaan aivan sen luusuan vieressä. Rantaviivan pituus on 1,8 kilometriä. Rannat ovat suota eikä niille ole rakennettu mitään. Lammelle ei johda tietä.
Iiristiina Varilo

Iiristiina Elisa Varilo (s. 26. marraskuuta 1970 Helsinki) on suomalainen teatteriohjaaja. Hän aloitti Joensuun kaupunginteatterin johtajana 1. helmikuuta 2016.
Varilo on valmistunut teatteritaiteen maisteriksi Teatterikorkeakoulusta vuonna 2003. Hänellä on ollut kiinnitykset Rovaniemen ja Kemin kaupunginteattereissa. Varilo on työskennellyt vierailevana ohjaajana useissa kaupunginteattereissa. Hän on myös toiminut dramaturgina tv-elokuvissa.
Riskitietoisuus

Riskitietoisuus on saksalaisen psykologin Gerd Gigerenzerin kirja.
Gigerenzerin pääasiallisia tutkimuskohteita ovat heuristiikat ja rajoitettu rationaalisuus päätöksenteossa. Hän on tällä hetkellä Center for Adaptive Behavior and Cognitionin johtaja saksalaisessa Max Planck -instituutissa.
HMS Vengeance (1774)

HMS Vengeance oli Britannian kuninkaallisen laivaston vuonna 1774 vesillelaskettu Royal Oak -luokan 74-tykkinen kolmannen luokan linjalaiva.
Valmistus.
Alus tilattiin 14. tammikuuta 1771 John Randall &amp; Companyltä Rotherhithestä, missä köli laskettiin huhtikuussa. Alus laskettiin vesille 25. kesäkuuta 1774 ja valmistui 18. elokuuta Deptfordin telakalla, jolloin valmistuskustannukset olivat 35 542 puntaa 14 shillinkiä ja kahdeksan pennyä sisältäen varustamisen.
Palvelus.
Alus oli joulukuusta 1807 tammikuuhun 1808 vankilaivana Portsmouthissa. Aluksen päällikkönä oli 1810 Hugh Downman. Se romutettiin tammikuussa 1816 Portsmouthissa.
Kelpoisimman synty

Kelpoisimman synty. Evoluution suurimman arvoituksen ratkaisu () on sveitsiläisen evoluutiobiologin, Zürichin yliopiston evoluutiobiologian ja ympäristötieteiden professori Andreas Wagnerin kirja vuodelta 2014. Teos ilmestyi suomeksi Kimmo Pietiläisen ja Terra Cognitan kustantamana vuonna 2015.
Kirja käsittelee evoluutiobiologian keskeistä ongelmaa uusien ominaisuuksien ilmaantumisesta. Perinteisen käsityksen mukaan eliöiden uudet ominaisuudet ovat satunnaisten mutaatioiden tulosta. Wagnerin mukaan satunnaisuus on oikeastaan ollut kiertoilmaus sille, että mekanismia ei ymmärretä. Wagnerin mukaan uusien ominaisuuksien synty voidaan selittää geenien ja niiden tuottamien proteiinien muodostamien verkostojen ja niitä koskevien luonnonlakien avulla.
Royal Oak -luokka

Royal Oak -luokka oli Britannian kuninkaallisen laivaston kuuden 74-tykkisen kolmannen luokan linjalaivan muodostama alusluokka, jonka alukset suunnitteli Sir John Williams.
Suunnittelu.
Amiraliteetti hyväksyi 18. joulukuuta 1765 Sir John Williamsin suunnitelman aluksista. Niissä oli vähemmän terävä keula kuin Sladen suunnittelemissa aluksissa, mutta niiden perä oli vedenpinnan yläpuolella terävämpi. Muotoilu teki niistä epävakaita, mutta hyvällä säällä ne olivat nopeita ja niiden purjehdusominaisuudet olivat hyvät lukuun ottamatta myrskyä. Alusten aseistuksena oli kummallakin tykkikannella 28 tykkiä, joista alemmalla oli 32 naulan ja ylemmällä 18 naulan tykit. Lisäksi puolikannella oli neljätoista ja etukannella neljä 9 naulan tykkiä.
Puolan perustuslakituomioistuin

Puolan perustuslakituomioistuin () on Puolan muusta oikeuslaitoksesta erillinen tuomioistuin, jonka pääasiallinen tehtävä on valvoa, että säädetyt lait ovat yhteensopivia ylempien säädösten, etenkin perustuslain, kanssa. Lakien perustuslaillisuuden juridisen valvonnan tarkoitus on varmistaa, että perustuslakia noudatetaan. Suurimmassa osassa manner-Euroopan maista on tätä tarkoitusta varten perustuslakituomioistuin.
Tuomioistuimessa on viisitoista tuomaria, jotka sejm nimittää yhdeksän vuoden kausille. Vuodesta 1997 lähtien jokaisen tuomarin kausi on ollut yhdeksän vuotta, mikä tarkoittaa, että jos tuomari luopuu virastaan kesken kauden, hänen seuraajansa virkakausi on täydet yhdeksän vuotta. Sejm nimittää tuomioistuimen tuomarit, Puolan presidentti nimittää tuomioistuimen presidentin ja varapresidentin. Sejmin puhemiehistö tai vähintään 50 parlamentaarikon ryhmä asettaa tuomariehdokkaat. Perustuslakituomioistuimen tuomarien yleiskokous taas asettaa ehdokkaat tuomioistuimen presidentiksi ja varapresidentiksi. Tehtäviin voidaan asettaa ehdokkaaksi vain henkilöitä, jotka ovat päteviä toimimaan perustuslakituomioistuimen tuomarina. Tuomarit eivät saa osallistua poliittiseen toimintaan eivätkä toimia muussa julkisessa virassa kuin tuomarinvirassaan.
Historia.
Vuonna 1982 perustuslakia muutettiin niin, että siinä mainittiin, että Puolalla on perustuslakituomioistuin. Tätä seurasi kolmen vuoden kiista siitä, millainen tuomioistuimesta tulee. Monet olivat huolissaan, että perustuslakituomioistuimesta tulisi liian itsenäinen ja sen poliittisesta ohjauksesta tulisi vaikeaa. Kompromissina sejm sai oikeuden tehdä päätöksiä perustuslakituomioistuimesta huolimatta, jos niille oli kahden kolmasosan määräenemmistö. Perustuslakituomioistuin aloitti toimintansa vuonna 1985.
Vuoden 2015 tuomarinimityskiista.
Vuoden 2015 parlamenttivaalien alla Kansalaisfoorumi-puolue nimitti perustuslakituomioistuimeen uusia tuomareita, vaikka osan paikoista oli tarkoitus avautua vasta vaalien jälkeen. Kaksi nimityksistä todettiin laittomiksi ja kolme laillisiksi. Laki ja oikeus (PiS) -puolue muodosti vaalien jälkeen hallituksen, joka ei hyväksynyt edeltävän hallituksen nimityksiä. PiS asetti omat ehdokkaansa kaikkiin viiteen paikkaan ja puolueen ehdokkaana ollut Andrzej Duda vahvisti presidentiksi noustuaan PiS:n nimitykset jokaiseen viiteen tuomarinvirkaan. Kiistan vuoksi perustuslakituomioistuin on käytännössä toimintakyvytön. PiS:ää on syytetty demokratian heikentämisestä, minkä se on kiistänyt.
Euroopan komissio pohti tammikuussa 2016, oliko toiminta demokratian ja EU:n perusarvojen mukaista. "Frankfurter Allgemeine Zeitungin" mukaan komissio aikoo aloittaa selvityksen Puolan demokratian tilasta ja myös rangaistusmenettelyn. Unkari on ilmoittanut aikovansa estää Puolan rankaisemisen.
Kansainvälinen Aspergerin päivä

 
Kansainvälinen Aspergerin päivä () on 18. helmikuuta vietettävä vuosipäivä . 
Päivän tarkoituksena on korostaa Aspergerin oireyhtymän kulttuurista merkitystä haluttaessa ymmärtää ihmisen neurokirjoa hänen omasta näkökulmastaan. Asperger on osoittanut, että autismi ei ole tauti, sairaus tai vamma, vaan nämä ihmiset kuuluvat ihmisen neurokirjoon siinä missä kaikki muutkin omilla vahvuuksillaan ja heikkouksillaan. Vuodesta 2009 eri maiden hallitukset muun muassa Australia vuonna 2013 ovat tunnustaneet Hans Aspergerin syntymäpäivän 18. helmikuuta Kansainväliseksi Aspergerin päiväksi (International Asperger’s Day, Dia Internacional da Síndrome de Asperger). Vuosi 2016 oli erityinen juhlavuosi, kun Hans Aspergerin syntymästä tuli kuluneeksi 110 vuotta.
British Academy Film Awards 2011

British Academy Film Awards 2011&lt;br&gt;
13. helmikuuta 2011
Paras elokuva: &lt;br&gt;
Kuninkaan puhe
Paras brittielokuva: &lt;br&gt;
Kuninkaan puhe 
Paras ohjaus: &lt;br&gt;
The Social Network
Eniten palkintoja: &lt;br&gt;
Kuninkaan puhe (7)
Eniten ehdokkuuksia: &lt;br&gt;
Kuninkaan puhe (14)
British Academy Film Awards 2011 oli 64:s Bafta-palkintogaala, jossa jaettiin palkintoja vuoden 2010 elokuville. Gaala järjestettiin Royal Opera Housessa Lontoossa 13. helmikuuta 2011.
HMS Ramillies (1763)

HMS Ramillies oli Britannian kuninkaallisen laivaston vuonna 1763 vesillelaskettu Ramillies-luokan 74-tykkinen kolmannen luokan linjalaiva.
Valmistus.
Alus tilattiin 1. joulukuuta 1759 Chathamin telakalta, jossa rakennustöistä vastasi huhtikuuhun 1762 saakka John Lock ja sen jälkeen Edward Allin. Köli laskettiin 25. elokuuta 1760. Alus laskettiin vesille 25. huhtikuuta 1763 ja valmistui marraskuussa, jolloin valmistuskustannukset olivat 36 536 puntaa neljä shillinkiä ja kolme pennyä. Lisäksi aluksen takilointi ja varustaminen maksoi 6 823 puntaa viisitoista shillinkiä ja kuusi pennyä.
Palvelus.
Alus kuului 1782 Newfoundlandin edustalla partioineen amiraali Thomas Graves'n laivastoon. Se vaurioitui pahoin myrskyssä ja jouduttiin hylkäämään, jolloin alus poltettiin 1782.
HMS Monarch (1765)

HMS Monarch oli Britannian kuninkaallisen laivaston vuonna 1765 vesillelaskettu Ramillies-luokan 74-tykkinen kolmannen luokan linjalaiva.
Valmistus.
Alus tilattiin 22. marraskuuta 1760 Deptfordin telakalta, jossa rakennustöistä vastasi Adam Hayes. Köli laskettiin 2. kesäkuuta 1761. Alus laskettiin vesille 20. heinäkuuta 1765 ja valmistui 24. syyskuuta, jolloin valmistuskustannukset varustettuna olivat 34 407 puntaa 19 shillinkiä ja 10 pennyä.
Palvelus.
Alus otettiin palvelukseen lokakuussa 1776 päällikkönään Joshua Rowley. Se varustettiin kesäkuussa 1777 Portsmouthissa vartiolaivaksi ja varustettiin meripalveluun Portsmouthissa lokakuussa. Alus osallistui 27. heinäkuuta 1778 ensimmäiseen Ushantin taisteluun ja Cabo de São Vicenten taisteluun 1780. Alus romutettiin 1813.
Xinjiangin tuotanto- ja rakennuskomennuskunta

Xinjiangin tuotanto- ja rakennuskomennuskunta (, pinyin: Xīnjiāng Shēngchǎn Jiànshè Bīngtuán), Bingtuan lyhennenimenä, tai China Xinjian Group (, pinyin: Zhōngguó Xīnjiàn Jítuán) rinnakkaisnimenä, on ainutlaatuinen talous- ja puolisotilaallinen hallintojärjestö Sinkiangin uiguurien autonomisella alueella Kiinassa. Hallintoasioissa Bingtuan on maakuntatason yksikkö suoraan maan keskushallituksen alla. Bingtuan hallitsee suoraan muutamaa keskikokoista kaupunkia, sekä muita siirtokuntia ja maatiloja Sinkiangissa. Sillä on oma hallintohierarkia, ja se hoittaa itse kunnallistehtäviä kuten terveyshuoltoa ja koulutusta omilla alueilla. Sinkiangin uiguurien autonomisen alueen hallitus ei yleensä puutu hallintoasioihin näillä alueilla.
Vuoden 2014 lopussa Bingtuan hallitsee 70 600 neliökilometriä maata (4.24% Sinkiangin pinta-alasta), ja sen väkiluku on noin 2,73 miljoonaa.
Historia.
Xinjiangin tuotanto- ja rakennuskomennuskunta perustettiin lokakuussa 1954. Alussa Bingtuanissa oli 175 500 henkilöä.
Hallinto.
Bingtuan on sekä maan keskushallituksen että Sinkiangin uiguurien autonomisen alueen hallituksen ohjauksissa. Hallinto- ja talousasioissa sillä on maakuntatason valtuutus. Tilastoissa Bingtuanin pinta-ala ja väkiluvut lasketaan yleensä Sinkiangin luvuihin, mutta BKT-luvut esitellään yleensä erikseen.
Bingtuanin johtajistoon kuuluu ensimmäinen poliittinen komissaari, poliittinen komissaari ja komentaja. Ensimmäisen poliittisen komissaarin roolin täyttää autonomisen alueen kommunistipuolueen sihteeri. Bingtuanin esikunta sijaitsee Ürümqissa.
Bingtuan jakautuu 14 divisioonaan ja niistä edelleen 185 rykmentteihin. Divisioonat ovat:
Bingtuanin hallitsemat kaupungit.
Bingtuan on perustanut 11 keskikokoista kaupunkia. Ja se hallitsee 10 niistä suoraan. Näiden kaupunkien hallinto on yhdistetty hallitsevien divisioonien johtokuntaan. Esimerkiksi divisioonan poliittinen komissaari toimii kaupungin puolueen sihteerinä ja divisioonan komentaja toimii kaupungin pormestarina, jne. Nämä kaupungit ovat muodollisesti piirikuntatason kaupunkeja Sinkiangin uiguurien autonomisen alueen suorassa ohjauksessa, mutta autonomisen alueen hallitus ei yleensä puutu hallintoasioihin näissä kaupungeissa.
HMS Marlborough (1767)

HMS Marlborough oli Britannian kuninkaallisen laivaston vuonna 1767 vesillelaskettu Ramillies-luokan 74-tykkinen kolmannen luokan linjalaiva.
Valmistus.
Alus tilattiin 4. joulukuuta 1760 Deptfordin telakalta, jossa rakennustöistä vastasi Adam Hayes. Köli laskettiin 3. kesäkuuta 1763. Alus laskettiin vesille 26. elokuuta 1767 ja valmistui 1. lokakuuta, jolloin valmistuskustannukset varustettuna olivat 33 319 puntaa.
Palvelus.
Alus osallistui 1780 Cabo de São Vicenten taisteluun.
Alus haaksirikkoutui 4. marraskuuta 1800 lähellä Belle Ileä.
Vjatšeslav Orfinski

Vjatšeslav Petrovitš Orfinski (; 29. huhtikuuta 1929 Petroskoi, Karjalan tasavalta, Venäjä – 2. syyskuuta 2024) oli akateemikko, ja koulutukseltaan arkkitehtuurin professori sekä jäsen Venäjän tiedeakatemian arkkitehtuurin ja rakentamisen tiedekunnassa. Hän oli Venäjän pohjoisen puuarkkitehtuurin asiantuntija ja toimi näkyvästi muun muassa Vienan Karjalan runokylien ainutlaatuisen arkkitehtuurin ja elämäntavan suojelijana. Suomessa hänet tunnetaan etenkin Vienassa sijaitsevan kalevalaisen Paanajärven runokylän suojelun puolestapuhujana.
Elämänvaiheita.
Valmistuttuaan vuonna 1948 Petroskoin arkkitehtiosastolta hän siirtyi Moskovaan suorittamaan jatko-opintoja arkkitehtuurissa. Moskovasta valmistumisensa jälkeen hän työskenteli Petroskoissa vuosina 1954–1970.
Vuodesta 1970 hän opetti Petroskoin valtionyliopiston muotoilun ja arkkitehtuurin osastolla arkkitehtuuria ja grafiikkaa. Vuodesta 1997 hän toimi Petroskoin valtionyliopiston kansanarkkitehtuurin tutkimuslaitoksen johtajana ja loi uuden tieteellisen suunnan etnoarkkitehtuurin, jossa yhdistetään etnografiaa ja arkkitehtuuria.
Palkinnot ja kunnianosoitukset.
Orfinski on laajalti palkittu Venäjällä erilaisin kunnianosoituksin ja mitalein. Hän sai muun muassa Karjalan autonomisen tasavallan kunniatutkijan mitalin (1989) sekä valtionpalkintoja vuosina 1984 ja 1988. Lisäksi hän sai Karjalan tasavallan valtionpalkinnon vuonna 2006. Hänet palkittiin Venäjällä merkittävästä työstään venäläisen kulttuuriperinteen säilyttäjänä vuonna 2014. Hänet nimettiin myös Petroskoin kunniakansalaiseksi vuonna 2014.
3,4-tolueenidiamiini

3,4-Tolueenidiamiini eli 3,4-diaminotolueeni (C7H10N2) on aromaattisiin amiineihin kuuluva orgaaninen yhdiste. Yhdistettä voidaan käyttää polymeerien ja polymeerien valmistuksessa tarvittavien kemikaalien ja muiden yhdisteiden valmistamiseen. 3,4-Tolueenidiamiinin kanssa isomeerisia yhdisteitä ovat 2,3-, 2,4-, 2,5-, 2,6- ja 3,5-tolueenidiamiinit.
Ominaisuudet.
Huoneenlämpötilassa 3,4-tolueenidiamiini on väritöntä tai kellertävää kiteistä ainetta. Se liukenee hyvin veteen ja orgaanisista liuottimista sitä liuottaa esimerkiksi ligroiini, joka on alifaattisten hiilivetyjen seos.
Valmistus ja käyttö.
3,4-Tolueenidiamiinia voidaan valmistaa pelkistää nitraamalla p-toluidiinia ja pelkistämällä muodostuva tuote. Sitä saadaan myös pelkistämällä 3,4-dinitrotolueenia, jota muodostuu tolueenin nitrauksen yhteydessä.
3,4-Tolueenidiamiinia voidaan käyttää polyuretaanien valmistuksessa tarvittavien yhdisteiden valmistukseen sekä epoksihartsien kovetuskäsittelyissä. Siitä voidaan valmistaa myös muita yhdisteitä kuten kinometionaattia ja tolyylitriatsolia.
Iso Korpijärvi (Kihniö)

Iso Korpijärvi on Pirkanmaalla Kihniössä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Iso Korpijärvi on osa Nerkoonjärven valuma-aluetta.
Maantietoa.
Järven pituus on 600 metriä, leveys 180 metriä ja sen pinta-ala on 6,7 hehtaaria. Se sijaitsee Jouttinevan ja Korpikankaan välissä maaston painanteessa. Siihen laskee metsäoja ja pelto-oja, joka on samalla Jouttijärven, Vähä Jouttijärven ja Aureen Korpijärven yhteinen laskuoja. Järven laskujoki lähtee pohjoispäästä ja se laskee kilometrin jälkeen Heinämaan suolle, jonka johto-oja virtaa Heinämaanlammen läpi ja joka jatkaa sen jälkeen suon jälkeen Mäntysenluomana Nerkoonjärveen. Laskuojaan yhtyy vasemmalta Vähä Korpijärven laskuoja. Rantaviivaa on 1,4 kilometriä. Rannat ovat metsämaata, jonka lähellä sijaitsee Korpijärven maatila. Rannan tuntumassa on kaksi vapaa-ajan asuntoa, joille johtaa tiet Mäkikylän kautta yhdystieltä 3350.
Historia.
Vuoden 1960 painetussa peruskartassa järven laskuoja juoksi luontaisesti Heinämaan suolle saakka. Järven laskuoja oli aina laskenut vain suon laitaan, mutta myöhemmin se on yhdistetty Myllymaan maatilan pelto-ojiin ja johdettu kaivamalla suora oja suon läpi sen pohjoispäähän, missä se alitti rautatiesillan.
Vähä Jouttijärvi

Vähä Jouttijärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Vähä Jouttijärvi on osa Nerkoonjärven valuma-aluetta.
Maantietoa.
Järven pituus on 250 metriä, leveys 100 metriä ja sen pinta-ala on 1,8 hehtaaria. Se sijaitsee Jouttanevan haarassa Haavistonperällä Monganniityn lähellä.Suo on tiheästi ojitettu ja siihen on kaivettu seitsemän ojaa. Suon ojien kautta siihen laskee pohjoisesta myös Jouttijärvi. Yksi ojista on samalla sen laskuoja, joka laskee 1,6 kilometrin jälkeen Iso Korpijärveen. Rantaviivan pituus on 650 metriä. Ranta on kokonaan suota eikä sille ole rakennettu mitään. Järven ohi kulkee metsässä kärrypolku, joka alkaa Haavistonperältä ja jonne pääsee Hirvikosken kautta valtatieltä 23.
Historiaa.
Vuoden 1959 vanhassa painetussa peruskartassa Vähä Jouttijärven laskuoja oli vielä luonnonmukainen suopuro, joka laski Monganniitylle, jossa sen uoma katosi suohon. Se tuli uudelleen näkyviin suon toisessa päässä ja jatkoi juoksuaan "Korpijärveen" (nimi kartassa) eli Iso Korpijärveen.
Haluatko historiankirjoittajaksi?

Haluatko historiankirjoittajaksi? on vuonna 2002 ilmestynyt Jussi T. Lappalaisen kirjoittama opaskirja historiantutkimukseen. Kirjassa käydään laajasti läpi alan perusteita.
Sisältö.
Kirjassa käydään läpi historiantutkimuksen tekemistä alusta julkaisemiseen saakka. Alussa kirjassa tarkastellaan esimerkkejä muun muassa historiallisena pidetyistä teoksista, joiden paikkansapitävyyttä on kuitenkin vaikea todentaa. Esimerkkinä käytetään Kalle Päätalon kirjan Nuoruuden savotat kohtaa, jossa kolme nuorta miestä on "Kijannan maatallousjuhlilla", ja siinä kuvataan heidän ruokailuaan juhlissa. Kun osanottajalta Kurtti-Reinolta kysyttiin tapahtumasta, hän ei kuitenkaan tunnustanut olleensa koko tapahtumassa paikalla.
Sen jälkeen kirjassa siirrytään lähdekritiikkiin, joka jaotellaan ulkoiseen ja sisäiseen lähdekritiikkiin. Seuraavana on vuorossa vanhempien tutkimusten arviointi. Kirjassa todetaan aiemman tutkimuksen suhteen:
Luvussa historiallinen päättely käydään läpi, miten esimerkiksi ottaa huomioon aikakauden ideologiat, jotka voivat vaikuttaa lähdeaineistossa. Esimerkkinä noituus, jota ei pidetä totena, mutta se vaikutti 1600-luvun noitavainoissa.
Kirjan loppupuoliskolla keskitytään tiedon esittämiseen tapoihin (asetelmat taulukot kaaviot ja kuviot), ja tätä seuraa kirjoittamiseen ja kielenhuoltoon käsittelevät osiot joissa varoitetaan maneereista ja muista ohdakkeista joihin kirjoittaessa voi törmätä.
Viimeinen luku on kuvien sijoittelusta ja tutkimuksen viimeistelystä. Tämän jälkeen kerrotaan tutkimuksen julkaisusta ja neuvotaan suhtautumisesta arvostelijoihin.
Kirjassa on kolmetoista lukua. 
Sitaatti:
Vastaanotto.
Suomen sukututkimusseuran lehdessä ilmestyi 2003 Anneli Mäkelä-Alitalon kirja-arvostelu. Arvostelu on pääpiirteissään myönteinen, mutta kritiikin aihettakin on. Mäkelä-Alitalon mukaan kirjassa on ”puolisen tusinaa” kirjoitusvirhettä ja siitä uupuu tarpeelliset hakemistot ja sanasto. Hän myös huomioi historiantutkimuksen olevan hyvin sukupuolittunut. Lappalaisen kirjassa mainitaan suuri joukko hänen virkaveljiänsä, mutta näistä vain kaksi on naisia. Vastaavasti hän mainitsee, että kansikuvan nainen viitannee alan tulevaisuuteen.
Arvostelussa myös huomautetaan, että Lappalainen vaikuttaa laittavan omat mielipiteensä kaikkien kirjoittajien ja tutkijoiden näkemykseksi, sillä verukkeella, että hänellä on vuosikymmenien kokemus alalla, vaikka tutkijoiden näkemykset vaihtelevat. Lappalaisen näkemyksestä, että miltei kuka tahansa oppii lukemaan vanhoja asiakirjoja, on kirjoittaja erimielinen. Osa kirjassa mainituista arkistotiedoista on Mäkelä-Alitalon mukaan vanhentuneita.
Arvostelu on kuitenkin suotuisa kokonaisuudessaan ja lopussa kolmanneksi viimeisessä kappaleessa mainitaan, että ”Olennaista kuitenkin on, että Jussi T. Lappalaisen opaskirjaa seuraten voi kasvaa laadukkaaksi ja hyväksi historiankirjoittajaksi”. Kirjan sanotaan olevan myös ”rakenteeltaan selkeä ja valaisevasti otsikoitu”.
Vuonna 2010 Kaisa Kyläkoski kirjoitti lyhyesti kirjasta ja sanoi kirjan olevan teknisesti ajan tasalla ja kirjassa selostetaan maalaisjärkisesti ja uskottavasti.
Kirjaan on viitattu 17 tutkimuksessa.
Seppo Luhtala

Seppo Hannu Kalevi Luhtala (14. toukokuuta 1935 Kurikka – 5. joulukuuta 2015 Helsinki) oli suomalainen juristi ja urheilun taustavaikuttaja. Uransa hän teki vakuutusyhtiöissä, mutta vapaa-ajallaan hän kuvasi urheiludokumentteja, joista kuusi esitettiin Yleisradion kanavalla. Lisäksi hän toimitti kirjan "Vuosituhannen juoksijat" (1997). Hän oli vaikuttamassa Lasse Virénin patsaan syntyyn.
Degeneration

Degeneration on suomalaisen death metal -yhtye Mors Subitan toinen studioalbumi. Se julkaistiin 20. maaliskuuta 2015 levymerkillä OneManArmy.
Kappaleesta ”Degenerate” kuvattiin musiikkivideo.
Albumi nousi Suomen virallisen listan sijalle 26.
Ravintola X

Ravintola X oli syksyllä 2014 Nelonen-kanavalla esitetty tositelevisio-ohjelma, jossa jokaisessa jaksossa yksi julkisuudesta tuttu henkilö perusti yhden päivän ajaksi oman ravintolan. Kilpailijat saivat käyttöönsä 1 000 euroa ja saivat myös itse päättää ravintolan teeman, ruuan ja sisustuksen. Apunaan heille ravintolan keittiössä toimivat Tomi Björck, Serko Rantanen, Joonas Hämäläinen ja Seija Strand. Kilpailijat olivat Hjallis Harkimo ja Joel Harkimo, Carl Haglund, Kalle Palander, Anne Berner, Jaana Pelkonen, Vappu Pimiä, Pirjo Heikkilä, Sauli Koskinen, Axl Smith ja Rakel Liekki. Jokaisen jakson päätteeksi asiakkaat saivat äänestää halutun rahasumman, siitä mitä mieltä he olivat ravintolasta. Kauden päätteeksi selvisi voittaja joka on saanut ravintolansa menestymään parhaiten.
Jouttijärvi (Ylöjärvi)

Jouttijärvi on Pirkanmaalla Kihniön ja Ylöjärven rajalla Haavistonperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Jouttijärvi on osa Nerkoonjärven valuma-aluetta.
Maantietoa.
Järven pituus on 300 metriä, leveys 230 metriä ja sen pinta-ala on 6,5 hehtaaria. Se sijaitsee Jouttinevalla Haavistonperän pohjoispuolella metsämaan ja suon välissä. Suo on tiheästi ojitettu, mutta niitä ei ole yhdistetty järveen. Sen sijaan yksi metsäoja etelästä laskee järveen. Järven laskuoja lähteen sen lounaispäästä kulkee suon läpi sen johto-ojana ja laskee sitten Vähä Jouttijärveen. Rantaviivan pituus on 1,0 kilometriä. Järven itä- ja etelärannat ovat kovaa metsämaata, jossa on viisi vapaa-ajan asuntoa. Yksi vapaa-ajan asunto on rakennettu Kihniön puoleiselle suolle. Näille johtaa tiet yhdystieltä 3350. Järvessä on saari, jonka kautta kulkee Yläjärven ja Kihniön välinen raja. Raja ylittää järven niin, että yli puolet siitä kuuluu Ylöjärvelle.
Kategoria superioren kausi 2014–2015

Kategoria superioren kausi 2014–2015 oli Albanian jalkapallon pääsarjan Kategoria superioren 76. kausi. Kausi päättyi KF Skënderbeu Korçën mestaruuteen, mikä oli seuralle viides perättäinen mestaruus ja yhteensä kuudes. Sarjan paras maalintekijä oli FK Kukësin kroatti Pero Pejić, joka teki 22 maalia kauden aikana. Sarjan kaksi huonointa, KF Apolonia Fier ja KS Elbasani, putosivat alemmalle sarjatasolle kauden päätteeksi. Molemmat seurat olivat juuri edellisellä kaudella nousseet pääsarjaan.
Erika Isolauri

Virve Erika Isolauri (os. Kreula; s. 18. helmikuuta 1955, Pori) on suomalainen lastentautiopin professori Turun yliopistossa (vuodesta 2005) ja Turun yliopistollisen keskussairaalan Lasten ja nuorten klinikan ylilääkäri. Vuodesta 2014 lähtien hän on ollut Turun yliopiston Kliinisen laitoksen esimies. Vuoden 2016 alussa hänen todettiin olevan kansainvälisesti siteeratuin kliininen probioottitutkija maailmassa.
Isolauri tuli ylioppilaaksi vuonna 1974. Hän valmistui Tampereen yliopistosta lääkäriksi (LL, 1979), ja lääketieteen tohtoriksi (1986) ja lastentautien erikoislääkäriksi (1986). Tampereen yliopiston lastentautien dosentuurin hän sai 1990.
Työurallaan Isolauri oli Tampereen yliopistollisen sairaalan apulaislääkärinä (1980-1985), sitten apulaisopettajana Tampereen ja Turun yliopistoissa (1986-2000). Tänä aikana hän oli vierailevana tutkijana Ranskassa (Hôpital Saint-Lazare Inserm, 1987–1988) ja apulaisprofessorina Yhdysvalloissa (Cornell Medical College, NY, 1988), hoiti lastentautien profesuurin viransijaisuutta Tampereen yliopistossa (1993–1994) ja toimi Suomen Akatemian vanhempana tutkijana (1994–2009. Vuosina 2001-2004 lastentautien professorin viransijainen Turun yliopistossa, 2004-2005 Suomen Akatemian varttuneena tieteenharjoittajana. Turun yliopiston lastentautiopin professori ja Turun yliopistollisen keskussairaalan ylilääkäri vuodesta 2005.
Julkaisutoiminta.
Isolaurin tieteellinen tuotanto käsittää yli 400 julkaisua. Hänet on kutsuttu tieteellisten kokousten puhujaksi yli 150 kertaa. 
Isolaurille on myönnetty tutkimustyöstään monia tunnustuksia ja palkintoja. Tammikuussa 2016 hänelle myönnettiin Matti Äyräpään palkinto.
Oppilaat.
Isolauri oli tammikuuhun 2016 mennessä ohjannut kaikkiaan 23 väitöskirjatyöntekijän tutkimustyötä. Moni heistä on luonut jo itsenäisen, menestyksekkään tutkijanuran.
Biutiful

Biutiful on vuonna 2010 ensi-iltansa saanut meksikolais-espanjalainen draamaelokuva, jonka on ohjannut Alejandro González Iñárritu. Sen pääosaa esittää Javier Bardem.
"Biutiful" oli ehdolla kahteen Oscar-palkintoon vuonna 2011 parhaasta vieraskielisestä elokuvasta ja parhaasta miespääosasta (Bardem).
Juoni.
Elokuvan päähenkilö, Uxbal, sairastuu tappavaan syöpään. Hän on kahden lapsen yksinhuoltajaisä ja Barcelonassa toimiva rikollinen. Sairastuttuaan syöpään hän pyrkii pääsemään eroon vanhasta elämästään ennen kuolemaansa.
Gustaf Sirén

Gustaf Sirén (23. helmikuuta 1920 Nastola – 11. toukokuuta 2008 Tukholma, Ruotsi) oli suomalainen metsätieteilijä ja professori. Hänet nimitettiin 1965 Ruotsin Skogshögskolanin metsänuudistamisen professoriksi ja pian myös Helsingin yliopiston metsänhoitotieteen henkilökohtaiseksi ylimääräiseksi professoriksi (1966–1973), ja hän toimi vuosia molemmissa viroissa. Helsingin yliopiston metsänhoitotieteen dosentti hän oli 1958–1966 ja uudelleen 1973–1987. Hän oli vuodesta 1978 Ruotsin maatalousyliopiston energiametsänviljelyn henkilökohtainen ylimääräinen professori. Hän tutki maatalouden koneistamista. Väitöskirjassaan hän lanseerasi nykytiedon valossa virheellisen termin itsemurhakuusikko.
École de l’Air

École de l’Air, usein vain "EA", on ranskalainen ilmailun sotakorkeakoulu. Se sijaitsee Provence-Alpit-Riviera‎n hallintoalueella Bouches-du-Rhônen departementissa Salon-de-Provencen kunnassa.
Koulu perustettiin vuonna 1933. Se kouluttaa hävittäjälentäjiä, insinöörejä ja teknikoita.
Haukkalampi (Kihniö)

Haukkalampi on Pirkanmaalla Kihniössä Mäkikylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Haukkalampi on osa Nerkoonjärven valuma-aluetta.
Maantietoa.
Lammen pituus on 700 metriä, leveys 200 metriä ja sen pinta-ala on 10 hehtaaria. Se sijaitsee Iso Huhdanmäen pohjoispuolella. Siihen laskee muun muassa Isonevalta suo-ojia. Se oma laskuoja lähtee järven lounaispäästä ja juoksee peltoakean läpi Hietalammen suolle, jossa jatkuu suohon kaivettu oja. Suolla olevat kaksi lampea ovat kuivatetun Hietalammen jäänteet. Lampien läpi kuljettuaan laskuoja jatkaa matkaansa ja laskee Nerkoonjärven Hietalahteen. Rantaviivan pituus on 1,7 kilometriä. Rannat ovat itärannoilla kovaa metsämaata, joka laskee jyrkästi veteen. Länsirannat ovat rannastaan suota, mutta kauempaa kovaa metsämaata. Rannoille on rakennettu vain kaksi vapaa-ajan asuntoa. Niille johtaa tiet yhdystieltä 3350. Ylöjärven ja Kihniön välinen raja ohittaa lammen itäpään alle 100 metrin päästä.
Paavo Siro

Paavo Rudolf Siro (2. elokuuta 1909 Helsinki – 27. helmikuuta 1996 Helsinki) oli suomalainen kielitieteilijä ja professori. Hän oli Tampereen yliopiston suomen kielen professori 1965–1974. Hän tutki lauseoppia ja sovelsi tutkimuksissaan strukturalistisia ja transformationalistisia periaatteita.
Annica Milán

Annica Milán on suomalainen laulaja ja musikaaliesiintyjä.
Milán osallistui vuonna 2008 "Idolsin" neljännelle tuotantokaudelle päästen jatkoon Tampereen koelauluista. Vuonna 2011 hän voitti Musiikkiteatteri Palatsin järjestämän "Palatsin Tähti" -kykykilpailun. Vuonna 2013 Milán osallistui "The Voice of Finlandin" toiselle tuotantokaudelle, jossa hän kilpaili Michael Monroen joukkueessa. Vuonna 2016 Milán osallistui "Uuden Musiikin Kilpailuun" yhdessä Kimmo Blomin kanssa kappaleella ”Good Enough”. He sijoittuivat kilpailun finaalissa viidenneksi.
Leevi Rantalaiho

Leevi Rantalaiho (13. kesäkuuta 1915 Suomusjärvi – 23. maaliskuuta 1991) oli suomalainen kapellimestari ja näyttelijä. Hän teki merkittävän osan urastaan Porin Teatterissa.
Ura.
Leevi Rantalaihon vanhemmat olivat maanviljelijä Aarne Aleksander Rantalaiho ja Lyyli Maria Rantalaiho. Hän työskenteli kiinnitettynä kapellimestarina ja näyttelijänä Helsingin Ympäristöteatterissa 1947–1953, Lohjan Työväen Teatterissa 1954–1961 ja Porin Teatterissa 1961–1980.
Rantalaiho säesti lukuisia operetteja, musikaaleja ja laulunäytelmiä sekä sävelsi näyttämömusiikin useisiin näytelmiin, joita olivat muun muassa "Miehen kylkiluu", "Täällä Pohjantähden alla II" ja "Arvottomat". Hänen näyttämörooleistaan mainittakoon kenraali Pickering näytelmässä "Pygmalion" ja keisari näytelmässä "Valkoinen hevonen". Rantalaiholla oli roolitehtäviä myös muun muassa teoksissa "Juurakon Hulda" ja "Täällä Pohjantähden alla".
Leevi Rantalaiholla oli myös yksi elokuvarooli: hän näytteli Jokioisten kartanon isännöitsijä Paul Petterssonia Jotaarkka Pennasen ohjaamassa draamaelokuvassa "Mommilan veriteot 1917" (1973).
Perhe-elämä.
Leevi Rantalaihon ensimmäinen aviopuoliso oli Liisa Ekström, pariskunta avioitui 1943. Toinen aviopuoliso oli Meimi Rakel Rannanjärvi (myös Ojala), pariskunta avioitui 1961. Rantalaiholla oli lapset Marja-Leena (s. 1943), Ulla-Maria ja Sirkka-Liisa (s. 1947) sekä Leo Kalevi (s. 1962).
Erin Moran

Erin Marie Moran Fleischmann (18. lokakuuta 1960 Burbank, Kalifornia – 22. huhtikuuta 2017 Indiana) oli yhdysvaltalainen näyttelijä. 
Ensimmäisen kerran Moran nähtiin valkokankaalla vuonna 1967 elokuvassa "Dollariralli". Hän oli tuolloin vasta seitsemänvuotias. Jo tuota ennen Moran oli näytellyt mainoksissa. 
Erin Moran tunnettiin parhaiten roolistaan Joanie Cunninghamina komediasarjassa "Onnen päivät", jota tehtiin vuosina 1974–1984. Hän näytteli myös "Onnen päivien" oheissarjassa "Joanie Loves Chachi", joka kuitenkin lopetettiin vain 17 jakson jälkeen, sekä pienissä rooleissa muun muassa tv-sarjoissa "Kauniit ja rohkeat", "Murhasta tuli totta" ja "Lemmenlaiva".
Roolitarjoukset kuitenkin vähitellen vähenivät ja Moran ajautui pahoihin taloudellisiin vaikeuksiin. Hän menetti Kalifornian kotinsa ja elämä lähti jyrkkään alamäkeen. Moran kärsi mielenterveysongelmista ja hänestä tuli alkoholisti.
Moran kuoli kotonaan Indianan New Salisburyssa katsellessaan televisiota miehensä kanssa. Kuolinsyynä oli alun perin hänen kurkustaan löydetyn levinneen syövän aiheuttamat komplikaatiot.
Aureen Korpijärvi

Aureen Korpijärvi eli Aureen Kovero on Pirkanmaalla Ylöjärvellä Haavistonperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Aureen Korpijärvi on osa Nerkoonjärven valuma-aluetta.
Maantietoa.
Järven pituus on 450 metriä, leveys 180 metriä ja sen pinta-ala on 6,0 hehtaaria. Se sijaitsee Korpijärvennevan pohjoispäässä Koukkukorven ja Kukkulan välissä. Suot kummallakin puolella on tiheästi ojitettua ja järveen on kaivettu seitsemän ojaa. Järven pohjoispäästä lähtee laskuoja, joka on samalla suon johto-oja. Se kulkee 1,5 kilometriä Monganniitylle, jossa siihen yhtyy Vähä Jouttijärveltä laskuoja, ja sitten se jatkaa 1,3 kilometriä Iso Korpijärveen. Rantaviivan pituus on 1,1 kilometriä. Rannat ovat suota lukuun ottamatta Homppuvuoren kohdalla ja sen vastarannalla. Rannoille ei ole rakennettu asuntoja eikä järvelle johda teitä.
Historiaa.
Vuoden 1959 painetussa peruskartassa järven nimi oli "Korpijärvi" ja siitä lähtevä laskuoja oli jo tuolloin kaivettu uoma. Se johti Mongonniitylle ja loppui sinne. Vuoden 1984 painetussa peruskartassa uomaa oli suo-ojien kaivamisen yhteydessä jatkettu eteenpäin Iso Korpijärvelle saakka. Tähän karttaan on nimeen lisätty etumääre "Aureen", jotta sitä ei sekoitettaisi Iso Korpijärveen, jota kutsuttiin ilmeisesti myös "Korpijärveksi".
Bartolo Colón

Bartolo Colón (s. 24. toukokuuta 1973 Altamira) on dominikaanilainen baseballpelaaja, pelipaikaltaan syöttäjä. Hän edustaa MLB-liigassa pelaavaa Texas Rangersiä.
Vuonna 1997 MLB-debyyttinsä tehnyt Colón palkittiin vuonna 2005 American Leaguen parhaana syöttäjänä Cy Young Awardilla. Hän on uransa aikana pelannut yhdeksässä eri joukkueessa.
Colón sai Yhdysvaltain kansalaisuuden syyskuussa 2014.